Patriks Sveizijs
Patriks Veins Sveizijs (angļu: Patrick Wayne Swayze; dzimis 1952. gada 18. augustā, miris 2009. gada 14. septembrī) bija amerikāņu aktieris, dejotājs, dziedātājs un dziesmu autors. Viņš ir pazīstams ar lomām tādās filmās kā "Spoks" (Ghost), "Netīrās dejas" (Dirty Dancing), "Donijs Darko", "Lūzuma punkts". 1991. gadā žurnāls People viņu nosauca par seksīgāko dzīvo cilvēku. Patrika Sveizija aktiera karjera ilga vairāk nekā 30 gadus. Aktieris trīs reizes nominēts Zelta globusa balvai. 1997. gadā viņam piešķirta zvaigzne Holivudas Slavas alejā. 2008. gadā aktierim diagnosticēja aizkuņģa dziedzera vēzi. Patriks Sveizijs nomira 2009. gada septembrī.